KIRJALLINEN KYSYMYS P-2815/01

esittäjä(t): Giuseppe Di Lello Finuoli (GUE/NGL) neuvostolle

(3. lokakuuta 2001)

Aihe: Afganistan

Vastaiskuna 11. syyskuuta New Yorkissa ja Washingtonissa tehdylle rikolliselle terrori-iskulle Yhdysvaltojen sotilaallinen hyökkäys Afganistania, Talebania ja saudiarabialaista Bin Ladenia vastaan on odotettavissa ja lähes väistämätön.

Tämä on aiheuttanut puolentoista miljoonan afgaanin paon naapurimaihin, jotka ovat jo aiemmin ottaneet vastaan miljoona pakolaista, jotka ovat epätoivoisia ja viattomia ensin venäläisten, sitten Talebanin ja nyt amerikkalaisten hyökkäyksen uhreja.

Amerikkalaisten pommitukset, kuinka älykkäitä ne sitten ovatkin, koskettavat eniten puolustuskyvytöntä Afganistanin kansaa (jolla ei ole Bin Ladenin pakopaikkoja, puolustuskeinoja eikä Talebania suojanaan) ja synnyttävät ainoastaan siviiliuhreja.

Euroopan unioni ei voi kuvitella puhdistavansa omaatuntoaan pelkällä humanitaarisella avulla. Lupaus siitä kuulostaa tällä hetkellä vain pommitusten hiljaiselta hyväksymiseltä.

Tuomitsemme kaikki terrorismin muodot ja vahvistamme puolustavamme kaikkien ihmisten elämää ja ihmisarvoa kuten on kirjattu Euroopan unionin perusoikeuskirjaan ja pyydämme saada tietää, mitä konkreettista neuvosto aikoo tehdä,

- jotta ensinnäkin estetään puolustuskyvyttömän afgaaniväestön pommitukset,

- jotta saadaan Pakistanin lisäksi muutkin Afganistanin naapurimaat avaamaan rajansa pakolaisille ja

- jotta näille maille ja pakolaisille annetaan mahdollisimman suurta taloudellista, elintarvike- ja lääkeapua.

Vastaus

(14. helmikuuta 2002)

Arvoisa parlamentin jäsen on varmaankin tietoinen neuvoston viimeaikaisista Afganistanin tilannetta ja terrorismin torjuntaa koskevista päätelmistä ja julkilausumista. Eurooppa-neuvosto vahvisti kokouksessaan Gentissä vankkumattoman tukensa 7. lokakuuta aloitetuille sotilasoperaatioille, jotka ovat oikeutettuja YK:n peruskirjan ja YK:n turvallisuusneuvoston päätöslauselman 1368 perusteella. Eurooppa-neuvosto toteaa, että nämä kohdennetut toimet ovat 21. syyskuuta 2001 kokoontuneen ylimääräisen Eurooppa-neuvoston päätelmien mukaisia. Liittoutuman osapuolet tekevät edelleen kaikkensa siviiliväestön säästämiseksi.

Eurooppa-neuvosto vahvisti myös, että Afganistaniin ja sen naapurimaihin suunnattu humanitaarinen apu on ensisijaisen tärkeää. Euroopan unioni ja sen jäsenvaltiot antavat yhdessä muiden avunantajien kanssa kaiken humanitaarisen avun, jota afgaaniväestö ja -pakolaiset tarvitsevat. Lokakuun lopussa EU:n Afganistanille vuonna 2001 antaman humanitaarisen avun määrä oli kaikkiaan noin 330 miljoonaa euroa, joten EU on alueen tärkeimpiä avunantajia. (EY: ECHOn osuus yli 50 miljoonaa euroa, ruoka-apu 28 miljoonaa euroa, apu kotiseudultaan siirtymään joutuneille 22,5 miljoonaa euroa; jäsenvaltiot: lupaukset ja sitoumukset valtiosta riippumattomille järjestöille ja YK:n järjestöille noin 230 miljoonaa euroa).

Lisäksi Eurooppa-neuvosto ilmoitti, että heti kun Afganistaniin on saatu vakaa, legitiimi ja koko Afganistanin väestöä edustava hallitus, EU käynnistää yhdessä kansainvälisen yhteisön kanssa laajan ja kunnianhimoisen poliittisen ja humanitaarisen avustusohjelman Afganistanin jälleenrakentamiseksi ja alueen olojen vakauttamiseksi.